b'\n_START_ARTICLE_\nV\xc3\xa6kstcenteret\n_START_PARAGRAPH_\nV\xc3\xa6kstcenteret er et senter for bevissthetstrening i Danmark, hvor det undervises i meditativ praksis og i forskjellige former for selvutvikling. Senteret ledes av Jes Bertelsen, som i 1982 sammen med Hanne Kizach grunnla stedet. Undervisningen ivaretas av en gruppe med faste undervisere, samt gjestel\xc3\xa6rere._NEWLINE_Grunnlaget for undervisningen bygger p\xc3\xa5 Jes Bertelsens ideer og 25 \xc3\xa5rs systematisk pedagogisk utviklingsarbeid, utmyntet i V\xc3\xa6kstcenterpedagogikken. Pedagogikken legger vekt p\xc3\xa5 \xc3\xa5 skille mellom selvutvikling, terapi og meditasjon, og inneholder et menneskesyn som blant annet omfatter en ikke-vitenskapelig energiforst\xc3\xa5else, tro p\xc3\xa5 reinkarnasjon og overnaturlige evner._NEWLINE_V\xc3\xa6kstcenteret er organisert som en n\xc3\xa6ringsdrivende stiftelse med basis i kursvirksomhet. Stiftelsens form\xc3\xa5l er \xc3\xa5 st\xc3\xb8tte utviklingen og formidlingen av V\xc3\xa6kstcenterpedagogikken. Verdigrunnlaget bygger p\xc3\xa5 en respekt for demokratiske styreformer, det kristne kulturgrunnlag, anerkjennelse av likhet mellom kj\xc3\xb8nnene og \xc3\xa5penhet for en vitenskapelig innfallsvinkel til psykologisk og spirituell utvikling. Bertelsen er ansatt av stiftelsen og mottar l\xc3\xb8nn tilsvarende en folkeh\xc3\xb8yskolerektor. Stiftelsens regnskap er tilgjengelig gjennom den danske Ervervs- og Selskapsstyrelse._NEWLINE_V\xc3\xa6kstcenteret definerer seg selv som et moderne og \xc3\xa5pent \xc2\xablegkloster\xc2\xbb. Av danske religionsforskere beskrives Bertelsen og de som aktivt forholder seg til stedet, som \xc2\xabJes Bertelsen\xe2\x80\x93bevegelsen\xc2\xbb. Dette er dog ikke en betegnelse som har f\xc3\xa5tt alment innpass. Av kristent funderte kritikere, kalles V\xc3\xa6kstcenteret for en nyreligi\xc3\xb8s sekt._NEWLINE_V\xc3\xa6kstcenterfellesskapet best\xc3\xa5r av ca. 60 voksne, ogs\xc3\xa5 kalt fastboende. Stedet drives av frivillig arbeid, prim\xc3\xa6rt av de fastboende, samt fra de som gjester stedet. Det er \xc3\xa5rlig ca. 1000 mennesker som benytter seg av V\xc3\xa6kstcenterets kurs- og undervisningstilbud, hvorav mange kommer fra Norge. Hovedvekten av de som er tilknyttet V\xc3\xa6kstcenteret, er mennesker som profesjonelt arbeider med andre mennesker, for eksempel psykologer, behandlere, undervisere, konsulenter og leger. Derutover er det typisk kunstnere, arkitekter og andre som arbeider kreativt.'